Diari Oficial de la Generalitat Valenciana


Sumari del DOGV 9626, del 27-06-2023 (2023/7193)

Anunci de 22 de juny de 2023, de la Direcció General de Cultura i Patrimoni, d'obertura de termini per a confeccionar un llistat, a efectes informatius, d'entitats interessades a oferir programes d'acceleració per a empreses culturals sol·licitants de les subvencions previstes en el Pla de recuperació, transformació i resiliència, per a finançar el suport a acceleradores culturals de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9626

Data del DOGV
:   27-06-2023

Secció del DOGV
:   V. ANUNCIS - C) ALTRES ASSUMPTES

Número del document
:   2023/7193


Data del document
:   22-06-2023

Organisme emissor
:   Conselleria d'Educació, Cultura i Esport

Tipus de document
:   Anunci

Descriptors 

:   * Conselleria d'Educació, Cultura i Esport
    * ajuda pública

Anunci de 22 de juny de 2023, de la Direcció General de Cultura i Patrimoni, d'obertura de termini per a confeccionar un llistat, a efectes informatius, d'entitats interessades a oferir programes d'acceleració per a empreses culturals sol·licitants de les subvencions previstes en el Pla de recuperació, transformació i resiliència, per a finançar el suport a acceleradores culturals de la Comunitat Valenciana. [2023/7193]  
  
El Pla de recuperació, transformació i resiliència, aprovat per acord del Consell de Ministres de 27 d'abril de 2021 (BOE 30.04.2021), es concep com «un projecte de país que traça el full de ruta per a la modernització de l'economia espanyola, la recuperació del creixement econòmic i la creació d'ocupació, després de la crisi del Covid-19, així com per a preparar al país per a afrontar els reptes del futur».  
Les mesures que recull el Pla compleixen amb els sis pilars establits pel Reglament del Mecanisme de recuperació i resiliència, i s'articulen al voltant de quatre eixos principals: la transició ecològica, la transformació digital, la cohesió social i territorial i la igualtat de gènere. Aquests quatre eixos de treball es desenvolupen a través de deu polítiques palanca entre les quals es troba la número 9 «Impuls de la indústria de la cultura i de l'esport». Les deu polítiques palanca integren al seu torn 30 components o línies d'acció, que articulen de manera coherent i complementària les diferents iniciatives tractores prioritàries de reforma estructural, tant de tipus regulador com d'impuls econòmic, per a contribuir a aconseguir els objectius generals del pla. Entre aquests components es troba el número 24 «Revaloració de la indústria cultural» que comprén, entre altres, el grup d'inversions o actuacions denominat «I1 Reforç de la competitivitat de les indústries culturals». Aquest grup d'inversions i actuacions es desenvolupa en diversos programes entre els quals es troba el P01.3 «Suport a les acceleradores culturals».  
  
El suport a acceleradores culturals que permetrà accelerar el creixement de professionals, startups i empreses abastant tot el sector de la cultura valenciana, des d'editorials fins a companyies de producció o distribució artística i musical, arts escèniques, artesania, disseny en totes les seues modalitats, moda o videojocs entre altres, que podran desenvolupar el seu pla de modernització. El programa pretén reduir els temps i augmentar les possibilitats d'èxit en el procés de modernització d'empreses i l'acceleració de noves línies de negoci cultural. L'enfocament serà de caràcter pràctic i permetrà fomentar el networking amb altres empreses del sector i també preparar la seua internacionalització.  
  
Per a donar resposta a aquesta necessitat i dotar pressupostàriament la gestió dels fons d'aquest pla, s'han creat les línies de subvenció S8622 i S1090, de caràcter genèric, en el programa 451.99 MRR Cultura i Esport. Per tractar-se d'una concessió en règim de concurrència competitiva, per tant a l'abast de tots els possibles interessats, la seua gestió ha de produir-se conformement al que es disposa en els articles 164 i 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que preveuen l'aprovació amb caràcter previ a la convocatòria d'un pla estratègic de subvencions de la Conselleria així com les corresponents bases reguladores de les subvencions.  
La convocatòria tindrà per objecte regular la concessió de subvencions per a l'exercici 2023, als professionals inscrits en el Règim Especial de persones treballadores autònomes, pimes i microempreses, així com persones físiques amb el compromís de constituir-se com a empreses o autònoms que complisquen els requisits previstos en les bases reguladores annexes, mitjançant un règim de concurrència competitiva, per a donar suport a processos d'acceleració cultural en l'àmbit de les indústries culturals i creatives, realitzats entre l'1 de gener de 2022 i el 31 de desembre de 2026, que els permeta créixer i desenvolupar el seu potencial, servint així de pol d'atracció econòmic i generació d'ocupació.  
Els projectes comptaran amb una part de transferència de capital (capítol VII) d'un 70 % i una part de suport mitjançant transferència corrent (capítol IV) del 30 % per a activitats com formació, mediació, incubació o mentoria en acceleració cultural que tinguen per objecte l'acceleració de projectes culturals de les entitats creatives i culturals per a reforçar el paper del sector com a motor de l'economia valenciana, digital i sostenible, i element de cohesió social i territorial.  
  
A l'efecte de les futures bases reguladores, les acceleradores i els programes d'acceleració, aporten gran flexibilitat i adaptabilitat per a contribuir al desenvolupament de projectes empresarials. Estan especialitzats no sols en la injecció de capital a través d'inversions llavor, sinó també a donar acompanyament a projectes amb alt potencial de creixement, i desenvolupen activitats que van des de la mentoria i tutoria d'acompanyament, programes de formació intensiva, suport en la cerca de finançament, inversió, o desenvolupament de xarxes de contactes.  
Es consideraran com a dinamitzadores de la incubació o acceleració, les entitats, siga quina siga la forma jurídica, sempre que acrediten que entre els seus fins principals està accelerar els processos de digitalització de les companyies, ajudar i dirigir els processos de co-creació o innovació en obert entre professionals, projectes, empreses, startups o pimes, o dinamitzar la creació o l'evolució o el creixement de projectes culturals viables per a la seua implementació en el menor temps possible i amb la major eficàcia.  
Acompanyament a les empreses, formació, mediació, incubació o mentoria en matèria de comunicació, internacionalització o finançament: programes de formació intensiva, mediació, incubació, mentoria, despeses de consultoria i d'assistència tècnica externa, dinàmiques d'intercanvi d'experiència, bones pràctiques i networking, així com totes aquelles labors que impulsen la competitivitat i l'estratègia de les organitzacions en els àmbits assenyalats de la comunicació, internacionalització o finançament.  
Se subvencionaran les següents actuacions vinculades als processos d'acceleració cultural dels projectes en l'àmbit de les indústries culturals i creatives de la Comunitat Valenciana:  
La participació pels beneficiaris en programes d'incubació o acceleració, assimilats o assimilables promoguts per entitats públiques o privades dedicades a aqueixa activitat: incubadores, acceleradores, laboratoris d'idees o assimilades.  
La col·laboració mitjançant la interacció de l'experiència i el coneixement, d'un projecte cultural de la Comunitat Valenciana, amb les solucions d'acceleració que li propose desenvolupar una entitat dinamitzadora de la incubació o acceleració, i concloga amb la millora d'un projecte preexistent o la creació d'un projecte viable, amb garanties d'implementar-se en l'ecosistema cultural de la Comunitat Valenciana.  
Els projectes hauran de tindre impacte prioritari en un centre productiu de la pime, professional o entitat beneficiària situat en la Comunitat Valenciana i inclourà la participació preceptiva d'una d'aquestes entitats dinamitzadores que realitze almenys les quatre activitats següents:  
1. La identificació dels reptes de desenvolupament cultural a resoldre.  
2. La proposta i l'acompanyament dels projectes culturals que millor poden resoldre'ls.  
3. L'emissió d'un informe previ preliminar que justifique la viabilitat del projecte, el seu estat de desenvolupament actual i l'expectativa de millora en el seu posicionament en la indústria cultural derivada del procés d'incubació o acceleració previst.  
4. L'emissió d'un informe al final del projecte que justifique el nivell de maduresa del projecte cultural desenvolupat i el compliment pel projecte de les fites establides en el programa d'incubació o acceleració.  
Es considerarà com a procés d'acceleració, aquell la finalitat del qual és l'adquisició d'habilitats emprenedores i financeres per part dels i les professionals dels sectors de la cultura i la creació, en línia amb el que s'estableix en l'objectiu CID 354.  
La Conselleria d'Educació, Cultura i Esport obri procés públic de recepció de manifestacions d'interés dirigit a entitats que vulguen oferir programes d'acceleració específics per a les empreses del sector cultural amb la finalitat de posar a la seua disposició un catàleg orientatiu d'empreses o entitats que oferisquen serveis d'acceleració.  
  
Aquest llistat no serà tancat ni vinculant, sinó que tindrà un caràcter informatiu, a fi de poder informar les empreses interessades en l'oferta de les ajudes als serveis d'acceleració.  
Les sol·licituds es faran arribar al correu electrònic hoipjjmjqhhnj.nmoyqrh@wfo.yo en el termini de 15 dies hàbils comptats a partir de l'endemà de la publicació d'aquest anunci.  
En les sol·licituds hauran de costar:  
- Dades identificatives de l'entitat: denominació, correu electrònic, telèfon i adreça web.  
- Característiques del serveis a oferir.  
- Àmbit sectorial cultural (arts visuals, audiovisual, cultura digital, música, etc.).  
  
València, 22 de juny de 2023.- La directora general de Cultura i Patrimoni: Carmen Amoraga Toledo.